钦定古今图书集成/明伦汇编/官常典/第006卷 > 刘向说苑 > 《臣术》
## 钦定古今图书集成/明伦汇编/官常典/第006卷 > 刘向说苑 > 《臣术》

“人臣之术，顺从而复命，无所敢专，义不苟合，位不苟
尊，必有益于国，必有补于君，故其身尊而子孙保之。”
故人臣之行，有六正、六邪，行六正则荣，犯六邪则辱。
夫荣辱者，祸福之门也。何谓六正？六邪、六正者，一曰
萌牙末动，形兆未见，昭然独见，存亡之几，得失之要，
预禁乎不然之前，使主超然立乎显荣之处，天下称
孝焉，如此者，圣臣也。二曰虚心白意，进善通道，勉主
以礼谊，谕主以长策，将顺其美，匡救其恶，功成事立，
归善于君，不敢独伐其劳，如此者，良臣也。三曰卑身
贱体，夙兴夜寐，进贤不解，数称于往古之德，行事以
厉主意，庶几有益，以安国家社稷宗庙，如此者，忠臣
也。四曰明察幽见成败，早防而救之，“引而复之，塞其
间，绝其源，转祸以为福，使君终以无忧，如此者，智臣
也。五曰守文奉法，任官职事，辞禄让赐，不受赠遗，衣
服端齐，饮食节俭，如此者，贞臣也。六曰国家昏乱，所
为不道，然而敢犯主之颜面，言主之过失，不辞其诛，
身死国安，不悔所行，如此者，直臣也。是为六正”也。“六
邪”者：一曰安官贪禄，营于私家，不务公事，怀其智，藏
其能，主饥于论，渴于策，犹不肯尽节，容容乎与世沉
浮上下，左右观望，如此者，具臣也。二曰主所言皆曰
善，主所为皆曰可隐，而求主之所好，即进之以快主
耳目，偷合苟容，与主为乐，不顾其后害，如此者，谀臣
也。三曰中实颇险，外容貌小谨，巧言令色，又心嫉贤，
所欲“进则明其美而隐其恶，所欲退则明其过而匿
其美，使主妄行过任，赏罚不当，号令不行。如此者奸
臣也。四曰智足以饰非，辩足以行说，反言易辞而成
文章，内离骨肉之亲，外妒乱朝廷，如此者谗臣也。五
曰专权擅势，持招国事以为轻重，于私门成党以富
其家，又复增加威势，擅矫主命以自贵显。”如此者，贼
臣也。六曰谄言以邪，坠主不义，朋党比周，以蔽主明。
入则辩言好辞，出则更复异其言语，使白黑无别，是
非无间，伺候可推，而因附然，使主恶布于境内，闻于
四邻，如此者，亡国之臣也。是谓“六邪。”贤臣处六正之
道，不行六邪之术，故上安而下治，生则见乐，死则见
思，此人臣之术也。

公叔文子问于史叟曰：“武子胜事赵简子久矣，其宠
不解，奚也？”史叟曰：“武子胜博闻多能，而位贱，君亲而
近之，致敏以愻，藐而疏之，则恭而无怨色。入与谋国
家，出不见其宠。君赐之禄，知足而辞，故能久也。”〈愻同逊〉